**Adroddiad o Gyfarfod y Cyngor, 8 Chwefror 2019.**

*[Bydd y cofnodion llawn ar gael ar ôl eu cymeradwyo yng nghyfarfod nesaf y Cyngor.]*

**Penodi Is-ganghellor**

Nododd y Cyngor, ers ei gyfarfod diwethaf, ddechrau mis Rhagfyr, i'r Is-ganghellor gyhoeddi y byddai'n ymddeol ddiwedd mis Rhagfyr 2018. Oherwydd bod yr Athro Hughes yn ymddeol yn ddiymdroi, roedd angen Is-Ganghellor dros dro newydd ac o ystyried chwimder y datblygiadau sydd ohoni, buasai'n anodd galw Cyfarfod llawn o'r Cyngor ym Mangor ar gymaint o fyr rybudd. Mae Ordnans XXXII yn nodi bod gan Gadeirydd y Cyngor awdurdod i benderfynu ynghylch materion brys ar ran corff y Cyngor ond barn y Cadeirydd oedd bod angen ymgynghori ag Aelodau'r Cyngor, lle bo'n bosibl, ar fater mor bwysig. I'r perwyl hwnnw, galwodd y Cadeirydd a'r Ysgrifennydd bob aelod lleyg o'r cyngor er mwyn ymgynghori â nhw ynghylch y cynnig hwn. Bu modd cysylltu â'r mwyafrif a mynegodd y cyfan eu cefnogaeth lawn i'r cynnig i benodi'r Athro Graham Upton yn Is-ganghellor Dros Dro o 1 Ionawr 2019 ymlaen.

O ran penodi Is-ganghellor parhaol, sefydlwyd Pwyllgor Penodi a bydd hwnnw wedi cyfarfod 3 gwaith cyn cyfarfod y Cyngor. Ar ôl yr etholiad, enwebeion y Senedd oedd y Dr Myfanwy Davies, yr Athro Morag McDonald a'r Athro Carol Tully. Fel y cytunwyd yng nghyfarfod diwethaf y Cyngor, awdurdodwyd y Cadeirydd i benodi dau aelod lleyg, yn ogystal â'r Cadeirydd, yn gynrychiolwyr i'r Cyngor ar y Pwyllgor - penodwyd yr Athro Gareth Roberts, y Dirprwy Gadeirydd, a'r Dr Griff Jones i'r Pwyllgor. Penodwyd Ruth Plant i'r Pwyllgor gan Undeb y Myfyrwyr.

Ar ôl proses gaffael, cyflogwyd Anderson Quigley i gynorthwyo gyda'r penodi. Mae Ed Pritchard, Partner yn y cwmni (sydd hefyd yn un o raddedigion Bangor) yn arwain ar gyfer Anderson Quigley, ynghyd â Phartner Cyswllt, yr Athro Syr Deian Hopkin. Maent wedi cynnal amryw o drafodaethau gyda rhanddeiliaid lleol, y staff, y myfyrwyr ac aelodau'r Cyngor, er mwyn ffurfio manylion y rôl, a hefyd i allu hyrwyddo'r rôl a'r Brifysgol yn gywir i'r farchnad bosib o ymgeiswyr. Cyfarfu'r Pwyllgor Penodi ar 7 Chwefror 2019 a chyflwyno eu canfyddiadau gerbron y Cyngor.

Disgrifiwyd amserlen y broses benodi a gobeithir penodi ddechrau mis Mai 2019. Byddai Anderson Quigley yn gweithio gyda'r Brifysgol i gytuno ynghylch y broses asesu derfynol, ond disgwylir y byddai'n cynnwys cymuned ehangach y Brifysgol, fel bo'n briodol.

Bu peth trafod ynglyn â thâl y rôl a nodwyd y dylai fod yn bosibl penodi ar gyflog is na'r Is-Ganghellor blaenorol. Fodd bynnag, teimlid na ddylai'r tâl fod yn rhwystr yn y broses recriwtio. Byddai angen i'r cyflog roi cyfrif am sefyllfa ariannol y brifysgol, ac aros yn gystadleuol hefyd.

Cytunodd y Cyngor y dylai'r Is-Ganghellor nesaf feddu ar werthfawrogiad dwfn ac ymrwymiad i'r iaith a'r diwylliant Cymraeg. Cytunwyd y dylai'r sawl a benodir fod yn ddwyieithog yn ddelfrydol neu'n fodlon dysgu'r iaith Gymraeg fel y gallant gyflawni eu dyletswyddau ffurfiol yn hyderus mewn amgylchedd dwyieithog.

**Adroddiad y Pwyllgor Gweithredu**

Cymeradwywyd Adroddiad cyfarfodydd y Pwyllgor Gweithredu a gynhaliwyd rhwng Rhagfyr 2018 a Ionawr 2019. Nodwyd y canlynol:

* Cytunodd y Pwyllgor Gweithredu i ddatblygu cylchlythyr electronig rheolaidd i rannu newyddion cadarnhaol a chyfathrebu'n fwy effeithiol.
* Mae angen datblygu Strategaeth Ystadau ar fyrder a phenodi Cyfarwyddwr newydd cyn gynted â phosib.
* Mae'r Pwyllgor Gweithredu'n ailgyflwyno cylch cynllunio a dyraniad adnoddau i gynyddu tryloywder ac atebolrwydd. Mae papur sy'n disgrifio Fframwaith Strategaeth Academaidd wedi cael ei ddosbarthu i aelodau'r Cyngor.
* Bydd y Brifysgol yn gweithredu'r Cyflog Byw Go iawn o Fai 2019 ymlaen.

Trafodwyd eitemau eraill o fusnes y Pwyllgor Gweithredu o dan eitemau agenda eraill.

**Sicrhau Cynaliadwyedd Ariannol**

Yng nghyfarfod diwethaf y Cyngor ar 30 Tachwedd 2018, bu'r Cyngor yn ystyried ac yn cymeradwyo'n ffurfiol gyfres o gynlluniau ar gyfer ailstrwythuro'r Maes Academaidd a rhai Gwasanaethau Proffesiynol er mwyn gwneud yr arbedion angenrheidiol a rhoi cyllid y Brifysgol ar lwybr cadarn a sefydlog at y dyfodol. Wrth gymeradwyo'r cynlluniau, roedd y Cyngor yn cydnabod: (i) bod y cynlluniau hynny'n destun ymgynghoriad ystyrlon gydag Undebau Llafur cydnabyddedig y Brifysgol (o dan A188 TULRCA 1992) a chyda'r staff a'r myfyrwyr, y byddai'n rhaid ei gwblhau cyn gwneud unrhyw benderfyniadau terfynol ynglŷn â'r cynigion hynny a chyn dechrau eu cyflawni, ac ii) gallai'r cynlluniau hynny newid o ganlyniad i'r ymgynghori.

Cyflwynwyd papur gerbron y Cyngor a oedd yn rhoi'r wybodaeth ddiweddaraf ynghylch y cynnydd a wnaed o ran sicrhau cynaliadwyedd ariannol ers cyfarfod diwethaf y Cyngor.

Yn ystod yr wythnos a ddechreuodd ar 10 Rhagfyr 2018, lansiodd y Brifysgol yr ymgynghoriad ffurfiol trwy roddi'r Achosion Busnes dros Newid i'r Undebau Llafur, i staff y meysydd hynny sy'n cael eu hailstrwythuro, i Undeb y Myfyrwyr a'r rhan-ddeiliaid allanol (lle bo'n berthnasol). Yn ogystal ag ymgynghori ynghylch yr Achosion Busnes dros Newid, rhoddwyd cyfle i'r holl staff gyflwyno eu syniadau a'u hawgrymiadau eu hunain ynglŷn â sut i wneud y Brifysgol yn fwy cynaliadwy'n ariannol. Ar ôl nifer o estyniadau, daeth yr ymgynghoriad ffurfiol i ben ar 8 Chwefror 2019.

Mae'r Pwyllgor Gweithredu wedi cytuno ar nifer o gamau i adolygu costau a buddion ac i nodi arbedion mewn meysydd sy'n gwneud colled yn y Gwasanaethau Masnachol, Coleg Bangor Tsieina, ac ar draws yr holl Wasanaethau Proffesiynol nad oeddent wedi datblygu Achos Busnes dros Newid. Nododd yr Is-ganghellor na fyddai unman yn y Brifysgol yn cael ei ddiogelu rhag yr angen i ystyried arbedion.

Nodwyd bod 15 cais am Ddiswyddo Gwirfoddol wedi eu cymeradwyo hyd yma - a bod nifer o geisiadau eraill o dan ystyriaeth. Mi wnaiff y ceisiadau a gymeradwywyd ar gyfer Diswyddo Gwirfoddol sicrhau arbedion cynaliadwy ar gyflogau dros £500,000 y flwyddyn.

Fel y nodwyd yn flaenorol, does dim penderfyniadau wedi'u gwneud eto. Ar ôl cau'r ymgynghoriad, bydd y Pwyllgor Gweithredu'n rhoi ystyriaeth fanwl a gofalus i'r holl ymatebion a gafwyd ac yn penderfynu pa newidiadau, os o gwbl, y dylid eu gwneud i'r cynlluniau ailstrwythuro yn wyneb yr ymatebion. Caiff penderfyniadau'r Pwyllgor Gweithredu a'r strwythurau terfynol a gytunir eu cyfleu'n ffurfiol i'r Undebau Llafur, y staff yn y meysydd sy'n cael eu hailstrwythuro ac Undeb y Myfyrwyr yn unol â pholisïau a gweithdrefnau Adnoddau Dynol y Brifysgol. Trefnwyd cyfarfod estynedig gyda'r Undebau Llafur at ddiwedd mis Chwefror i drafod y sefyllfa ariannol a'r strategaeth a chynaliadwyedd ariannol at y dyfodol yn fwy manwl.

Cafwyd adroddiad llafar a oedd yn rhoi'r wybodaeth ddiweddaraf i aelodau'r Cyngor ynghylch y trafodaethau a gynhaliwyd ers llunio'r papur.

Ar 7 Chwefror, roedd y Brifysgol wedi cael 184 o ymatebion i'r Achosion Busnes dros Newid. Roedd dau faes nodedig sef Cemeg a Nyrsio Anableddau Dysgu. Roedd yr Is-ganghellor yn falch o'r ymateb a fu i'r broses a nododd fod nifer o wrth-gynigion a phryderon wedi eu hanfon, yn ogystal â chynigion amgen megis buddsoddi mewn rhaglenni newydd mewn rhai meysydd er mwyn manteisio ar y galw sydd yn y farchnad a chreu ffrydiau incwm newydd i'r Brifysgol. Cafwyd sylwadau defnyddiol iawn hefyd gan Undeb y Myfyrwyr o'i grwpiau ffocws ac ymgynghori helaeth ymhlith y myfyrwyr.

Yn ogystal ag ymgynghori ynghylch yr Achosion Busnes dros Newid, rhoddwyd cyfle i'r staff gyflwyno eu syniadau, eu hawgrymiadau a'u sylwadau eu hunain ynglŷn â gwneud y Brifysgol yn fwy cynaliadwy'n ariannol ac mi gafwyd 34 o ymatebion hyd yma.

Cynhaliwyd asesiad effaith cydraddoldeb ar yr achosion busnes a sefydlwyd dau weithgor i ystyried yr effaith ar y gweithgareddau cyfrwng Cymraeg a chydraddoldeb ac amrywiaeth yn fwy cyffredinol. Mynegwyd pryder bod staff yn gadael trwy ddiswyddo gwirfoddol ond nodwyd bod y rheiny i gyd yn unol â'r achosion busnes presennol.

Roedd y Cyngor yn falch o nodi'r cynnydd a wnaed hyd yma, a chytunodd y Cadeirydd i ystyried rhagor ar sut y gellid craffu ar benderfyniadau at y dyfodol. Nodwyd yr angen i bwyso a mesur o ran cyflymder y penderfyniadau a'r angen i graffu arnynt.

**Recriwtio Myfyrwyr**

Cafodd y Cyngor wybodaeth am nifer y ceisiadau a'r nifer a dderbyniwyd i gyrsiau Prifysgol Bangor ar gyfer 2019/20 a dadansoddiad sensitifrwydd yn ôl Rhagolygon Ariannol Tachwedd 2018. Ystyriwyd cynllun gweithredu ar gyfer recriwtio hefyd.

Nodwyd bod ceisiadau'r Israddedigion Cartref/UE 14% yn is na'r un adeg y llynedd. Yn gyffredinol, mae'r niferoedd ar i lawr ymhob ysgol er bod y sefyllfa'n amrywiol. Mae ceisiadau ôl-raddedig a thramor yn gymharol sefydlog.

Bu nifer y ceisiadau i Brifysgol Bangor ar i lawr ers sawl blwyddyn yn olynol. Mae nifer o ffactorau wedi achosi'r dirywiad, ac yn anad dim arall codi'r cyfyngiad ar niferoedd, a thwf aruthrol prifysgolion eraill, buddsoddiad mewn cyfleusterau o ansawdd uchel gan ein cystadleuwyr, cynnydd mewn gwariant marchnata gan ein cystadleuwyr, a gostyngiad demograffig. Ar nodyn cadarnhaol, mae gallu'r Brifysgol i ddenu ceisiadau Israddedigion Cartref yn parhau'n gryf, ac mae'r myfyrwyr sy'n dod i'r diwrnodau agored yn parhau i fod yn frwdfrydig i astudio yma.

Mae llawer o'r materion heriol uchod y tu hwnt i reolaeth Bangor, ac mi gytunwyd i ganolbwyntio ar nifer o gamau y gall y staff presennol eu cymryd, ar gost fach, a chanolbwyntio ar 'bwyntiau gwerthu unigryw' Bangor.

Datblygwyd cynllun gweithredu gan gynnwys: mwy o gyfranogiad gan aelodau o'r staff academaidd a'r myfyrwyr; cyfryngau cymdeithasol gwell; ehangu amrywiaeth y diwrnodau agored a'r diwrnodau ymweld; canolbwyntio ar feysydd lle mae nifer uchel o ymwelwyr yn y gogledd; cymeradwyo a chyflwyno rhaglenni newydd; mynd ati i hybu ymgyrch farchnata'r Deyrnas Unedig; ymgysylltu â chyn-fyfyrwyr i greu ymwybyddiaeth a chefnogaeth i ymgyrch recriwtio Bangor; canolbwyntio ar nifer llai o farchnadoedd rhyngwladol; cyflwyno lleoliadau gwaith ar gyfer pob myfyriwr; adolygu ein hymagwedd at Gynigion Amodol a Di-amod; a nodi ceisiadau posib am gyrsiau Meistr. Y gobaith yw y gwnaiff yr ystod yma o gamau gweithredu gynyddu nifer y ceisiadau, a gwella ein ffigurau trosi.

Nododd y Cyngor y camau cadarnhaol a gymerwyd i fynd i'r afael â'r diffyg a nododd yr awydd sydd ymhlith y myfyrwyr i gyfrannu. Cytunwyd i edrych o'r newydd ar y cyngor allanol a datblygu strategaeth glir a dull cydlynol o farchnata a recriwtio myfyrwyr. Cytunwyd hefyd i ystyried cyfuno adnoddau ledled y Brifysgol, yn ganolog ac o fewn y colegau.

**Coleg Bangor yn Tsieina**

Ystyriodd y Cyngor bapur a oedd yn disgrifio'r buddsoddiad yn y project, incwm y ffioedd dysgu, y costau a'r buddion i Brifysgol Bangor.

I'r myfyrwyr sy'n astudio yn Tsieina, codir y ffioedd dysgu yng Ngholeg Bangor Tsieina gan drosglwyddo 33% o'r ffi ddysgu i gyfrif Prifysgol Bangor yn Tsieina. Mae'n talu amdano ei hun yn gyfan gwbl a daw holl gyflogau staff dysgu Bangor yng Ngholeg Bangor Tsieina a holl gostau teithio a chynhaliaeth y staff sy'n ymweld o gyllideb Prifysgol Bangor yn Tsieina. Bu gweddill arian parod o c£200,000 yn 2017/18 ac fe'i cedwir mewn cyfrif banc a weithredir gan CSUFT. Y gweddill cronnus a ddelir yw £500,000 fis Gorffennaf 2018. Mae'r Brifysgol yn ystyried y posibilrwydd o symud peth arian parod i'r Deyrnas Unedig, ond mae arnom angen manylion datganiadau a thaliadau treth y flwyddyn flaenorol cyn y gellir cwblhau dull gweithredu.

Nodwyd y rhagwelir y byddai incwm y ffioedd dysgu net gan fyfyrwyr sy'n trosglwyddo i Brifysgol Bangor yn £802,000 yn 2018/19.

Ymhlith yr incwm arall a dalwyd yn uniongyrchol i Brifysgol Bangor mae cyflog y Dirprwy Ddeon sy'n cael ei ariannu o'r Deyrnas Unedig, a threuliau teithio o fewn y Deyrnas Unedig. Amcangyfrifir bod tua £70,000 o amser staff ym Mangor yn gysylltiedig â'r project.

Roedd y Cyngor yn falch o nodi i'r Coleg dalu ei gostau yn Tsieina ac yn y Deyrnas Unedig, ond roeddent yn awyddus i weld mwy o fudd o'r project, lle bo modd. Nodwyd y byddai'r Athrawon Turnbull ac Edwards yn ymweld â Choleg Bangor Tsieina fis Mawrth.

**Sefydliad y Dyfodol Niwcliar**

Bu'r Cyngor yn ystyried papur a oedd yn rhoi trosolwg o'r sefyllfa bresennol a model y dyfodol ar gyfer cynaliadwyedd y ddau grŵp ymchwil a gefnogir gan raglen Sêr Cymru ac sy'n ffurfio craidd capasiti'r Brifysgol a'i photensial yn y tymor hir.

Bydd y Grŵp Modelu Rhagfynegol yn darparu rhaglen fodelu rhagfynegol Dŵr Berwedig (BWR) a fyddai'n datblygu'r seilwaith i ddefnyddio'r technegau rhifiadol diweddaraf i wneud y defnydd llawn a'r defnydd gorau posib o'r cyfleusterau arbrofol hydrolig thermol (ac i ddyluniad cychwynnol cyfleusterau o'r fath), a data sy'n gysylltiedig ag Uwch Adweithyddion Dŵr Berwedig (ABWR). Mae'r grŵp yn wynebu heriau o ran recriwtio gwyddonwyr addas i'r tîm. Fodd bynnag, mae'r grŵp wedi cyflwyno gwerth mwy na £2.8 miliwn o gynigion grant ymchwil i gyllidwyr y Deyrnas Unedig ac Undeb Ewrop ac mae'n arwain cynnig pellach i lywodraeth y Deyrnas Unedig sydd â gwerth disgwyliedig oddeutu £2.2m. Bu'r grŵp hefyd yn ymwneud yn helaeth â Phrifysgolion, cyrff eraill a Llywodraeth y Deyrnas Unedig a Llywodraeth Cymru yn yr un cyfnod.

Mae'r Grŵp Deunyddiau ar gyfer Amgylcheddau Eithafol wedi ei sefydlu ei hun yn gyflymach ac mae wedi recriwtio tîm llawn. Mae rhaglen ymchwil y grŵp yn ymdrin â thanwydd a deunyddiau o bob math ac mae'n mynd i'r afael â hydroleg thermol mewn cyd-destunau damcaniaethol ac arbrofol. Yn ogystal â chomisiynu'r seilwaith, mae'r grŵp wedi cyflwyno mwy na £750,000 o gynigion ymchwil ac wedi llwyddo i sicrhau Canolfan Hyfforddi Ddoethurol Gydweithredol yr EPSRC. Mae'r Ganolfan yn broject ar y cyd rhwng Prifysgol Bangor, Imperial College Llundain, Prifysgol Caergrawnt a Phrifysgol Bryste a bydd yn darparu nifer o fyfyrwyr PhD ar gyfer y grŵp a bydd yn fodd i ymgysylltu â'r gadwyn gyflenwi niwclear. Mae'r tîm wedi sicrhau efrydiaethau PhD gydag Westinghouse, efrydiaethau Meistr ymchwil gyda Horizon Nuclear Power ac ers dod i Fangor maent eisoes wedi cyhoeddi 8 papur a llyfr ers ymuno â'r Brifysgol.

Nodwyd nad yw'r cyllid yn dibynnu ar gyflawni project y Wylfa Newydd. Er bod y saib yn anffodus o ran uchelgais y rhanbarth, mae diddordebau ymchwil y grwpiau ymchwil yn diogelu'r Brifysgol rhag yr effaith gan fod y rhaglenni ymchwil yn ymdrin â thechnoleg niwclear y dyfodol yn hytrach na'r dechnoleg hysbys ddiweddaraf.

Nodwyd bod rhagor o oedi ar y penderfyniad ynghylch ariannu Bargen Twf y Gogledd. Mae'r Brifysgol yn gobeithio y caiff y rhan fwyaf o'r cais ei ariannu gan ei fod yn cyd-daro ag agenda Llywodraeth y Deyrnas Unedig lle mae gwyddoniaeth ac arloesedd yn y cwestiwn.

**Gwaredu Eiddo**

Mae'r Cyngor wedi cymeradwyo mewn egwyddor gwaredu nifer o asedau gan gynnwys Tŷ Cychod Nantporth, Ynys Faelog, rhan o'r Stiwdio yn Y Felin Tysilio, Neuadd Ogwen a Bryn Llinos. Cytunwyd ymhob achos i geisio arweiniad gan Asiantaeth y Swyddfa Brisio ac mi gaiff argymhelliad ffurfiol ar bob achos ei gyflwyno gerbron y Cyngor i'w gymeradwyo.

Cytunodd y Pwyllgor Gweithredu i argymell i'r Cyngor waredu Y Felin Tysilio cyn gynted â phosibl.

Ar ôl prisio pob eiddo, cytunodd y Cyngor:

* i ofyn am gymeradwyaeth i fwrw ymlaen i waredu Ynys Faelog er mwyn cysylltu â'r Arwerthwyr Eiddo sy'n eu gwerthu a'r Cyfreithwyr, ac i neilltuo peth o'r cyfalaf a dderbynnir am yr Iard Cadw Cychod newydd gyda gwelliannau mynediad i safle'r YGE.
* i gadarnhau cymeradwyaeth i fwrw ymlaen i waredu Neuadd Ogwen, unwaith y daw'n wag, a chysylltu â'r Arwerthwyr Eiddo sy'n ei gwerthu a'r Cyfreithwyr.
* i gadarnhau cymeradwyo bwrw ymlaen i waredu Neuadd Ogwen, unwaith y daw'n wag, a chysylltu â'r Arwerthwyr Eiddo sy'n ei gwerthu a'r Cyfreithwyr.
* i gadarnhau cymeradwyo bwrw ymlaen i waredu Y Felin Tysilio ac i gysylltu â'r Arwerthwyr Tai sy'n ei gwerthu a'r Cyfreithwyr, yn sgil cyngor y Pwyllgor Gweithredu ynghylch sut i becynnu gwerthiant y tŷ a'r stiwdio i sicrhau'r gwerth gorau;
* i gadarnhau cymeradwyo bwrw ymlaen i waredu Neuadd Ogwen, unwaith y daw'n wag, a chysylltu â'r Arwerthwyr Eiddo sy'n ei gwerthu a'r Cyfreithwyr.
* i gadarnhau cymeradwyo gwaredu Tir yn yr Ysgol Gwyddorau Eigion Porthaethwy er mwyn trafod rhagor â pherchennog y Mostyn Arms sy'n gyfagos.

**Dwyieithrwydd**

Yng nghyd-destun cynlluniau'r Brifysgol i ailstrwythuro a gwneud toriadau, gofynnir i'r Cyngor gymeradwyo ac anrhydeddu'r egwyddorion sylfaenol yma:

* Ni ddylid rhesymoli'r ddarpariaeth academaidd mewn modd a fyddai'n gwanhau'r profiad addysgu trwy gyfrwng y Gymraeg neu'n lleihau nifer y credydau cyfrwng Cymraeg sydd ar gael i fyfyrwyr ar gyrsiau unigol.
* Dylid gwarchod y gefnogaeth sydd i fyfyrwyr sy'n astudio trwy gyfrwng y Gymraeg a'u hawliau i wasanaethau trwy gyfrwng y Gymraeg yn yr un modd â'r gefnogaeth a'r gwasanaethau i fyfyrwyr sy'n astudio trwy gyfrwng y Saesneg.
* Bydd proses dryloyw o graffu ar effaith y cynlluniau ailstrwythuro ar niferoedd a chanrannau'r siaradwyr Cymraeg yn y gwahanol feysydd.
* Diogelu'r iaith Gymraeg fel iaith waith yn y Brifysgol.

**Iechyd a Diogelwch**

Mae'r Cyngor wedi cymeradwyo'r Datganiad Polisi Iechyd a Diogelwch diwygiedig. Mae'r datganiad yn ddogfen statudol ac fe'i diweddarwyd i adlewyrchu'n well awydd y Brifysgol i "alluogi a hyrwyddo cynhwysedd a diogelu pobl sydd ag anghenion ychwanegol" a "defnyddio asesiadau a rheolyddion risg sy'n ymwneud ag iechyd a diogelwch i hyrwyddo cynhwysedd a chefnogi addasiadau rhesymol sydd, lle bo hynny'n rhesymol ymarferol, yn galluogi cyfranogiad ac yn diogelu pobl sydd ag anghenion ychwanegol."

Cefnogir y Polisi gan ddogfen fanwl sy'n ymwneud â 'Chyfrifoldebau a Threfniadau', a gaiff ei hadolygu dros y misoedd nesaf ac a ddygir gerbron y Cyngor i'w chymeradwyo.

**Undeb y Myfyrwyr**

Cafodd y Cyngor yr wybodaeth ddiweddaraf am weithgareddau Undeb y Myfyrwyr. Diolchwyd i UyM am eu cyfraniad i'r ymgynghoriad diweddar.